Broj: 711-I-117-M-159-19/20-05-12

Zagreb, 16. siječnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Ive Dujmića, gradonačelnika Grada Opatije, za davanjem mišljenja i uputa Povjerenstva, povodom mišljenja Povjerenstva broj:** **711-1-2079-M-159/19-02-12 od 3. prosinca 2019.,** na 75. sjednici, održanoj 16. siječnja 2020.g., daje sljedeću

**ODLUKU**

**Utvrđuje se da je dužnosnik Ivo Dujmić, gradonačelnik Grada Opatije, postupio sukladno uputama sadržanim u mišljenju Povjerenstva broj:** **711-1-2079-M-159/19-02-12 od 3. prosinca 2019.g. te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Stoga Grad Opatija može stupiti u poslovni odnos s trgovačkim društvom Marea d.o.o., u vlasništvu dužnosnikove supruge.**

Obrazloženje

Dužnosnik Ivo Dujmić podnio je Povjerenstvu zahtjev za davanjem mišljenja zaprimljen pod poslovnim brojem 711-U-3904-M-159/19-01-5 20. studenog 2019. g., povodom kojeg se vodi predmet broj M-159/19.

 U zahtjevu dužnosnik u bitnom navodi da se trgovačko društvo Marea d.o.o., u kojem je jedini imatelj udjela u vlasništvu dužnosnikov bračni drug, namjerava i u 2020. godini javiti na koncesijsko odobrenje za obavljanje gospodarske djelatnosti na plaži Ičići, a temeljem Godišnjeg plana upravljanja pomorskim dobrom. Dužnosnik navodi kako bi poslovni odnos s Gradom Opatija nastao tek ukoliko društvo temeljem podnesenog zahtjeva dobije rješenje od Vijeća za dodjelu koncesijskih odobrenja, a Vijeće se sastoji od članova koje imenuje Gradsko vijeće. Navodi da se prema ranijim uputama i mišljenju od veljače 2019. u potpunosti izuzeo iz predmeta i prijedloga Godišnjeg plana upravljanja pomorskim dobrom za 2020., još ranije ovlastivši svoju zamjenicu da u tom predmetu zastupa Grad i donosi Godišnji plan upravljanja pomorskim dobrom za 2020. Slijedom navedenog, moli za mišljenje o daljnjem postupanju.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Ivo Dujmić povodom obnašanja dužnosti gradonačelnika Grada Opatije obvezan postupati sukladno odredbama ZSSI-a.

Člankom 4. stavkom 2. ZSSI-a propisano je da je član obitelji dužnosnika u smislu Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, stoga je bračni drug dužnosnika Ive Dujmića član obitelji dužnosnika u smislu ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Sukladno članku 18. stavku 2. ZSSI-a Povjerenstvo treba u roku od 15 dana od dana zaprimanja obavijesti dati mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. U slučaju da Povjerenstvo zatraži od podnositelja obavijesti ili od drugog nadležnog tijela javne vlasti podatke ili dokumentaciju potrebnu za davanje mišljenja, rok za davanje mišljenja se produljuje.

U skladu s citiranim odredbama ZSSI-a, Povjerenstvo je na 71. sjednici 3. prosinca 2019.g. dalo Mišljenje broj: 711-1-2079-M-159/19-02-12 (dalje u tekstu: Mišljenje) prema kojem Grad Opatija može stupiti u poslovni odnos s trgovačkim društvom Marea d.o.o., u kojem je jedini imatelj udjela dužnosnikova supruga, ukoliko dužnosnik postupi u skladu s uputama Povjerenstva iz tog mišljenja. Točkom II. izreke mišljenja određeno je da se dužnosnik Ivo Dujmić dužan izuzeti od donošenja općih akata u okviru njegovih ovlasti kojima se uređuje pravni režim koncesija na području pomorskog dobra plaže Ičići.

Istim Mišljenjem pod točkom III. izreke dana je uputa dužnosniku Ivi Dujmiću da je dužan, prije izdavanja rješenja o koncesijskom odobrenju trgovačkom društvu Marea d.o.o., ukazati članovima Vijeća za koncesijska odobrenja Grada Opatije te Gradskom vijeću Grada Opatije na okolnost da je jedini imatelj udjela u vlasništvu istog poslovnog subjekta njegov bračni drug te o tome obavijestiti građane Grada Opatije putem službene objave na internetskim stranicama Grada Opatije. Točkom IV. izreke upućen je dužnosnik da je prije stupanja u poslovni odnos s trgovačkim društvom Marea d.o.o. u gore navedenom slučaju, dužan Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva. U točki V. izreke mišljenja se navodi da će Povjerenstvo u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Dužnosnik Ivo Dujmić dostavio je Povjerenstvu dopisom KLASA: 711-01/17-01/3, URBROJ: 2156/1-03/01-19-9 od 2. siječnja 2020.g. dokaz da je postupio sukladno točki II. izreke mišljenja, obzirom da je priložio Odluku o povjeravanju donošenja odluke zamjenici gradonačelnika u predmetu utvrđivanja prijedloga Godišnjeg plana upravljanja pomorskim dobrom za 2020. i očitovanja na nacrt srednjoročnog plana davanja koncesija na pomorskom dobru 2020.-2022. KLASA: 342-01/19-01/11, URBROJ: 2156/01-03/01-19-4 od 1. listopada 2019.g.

U istom dopisu naveo je da je na mrežnim stranicama Grada 26. studenog 2019. objavljen Prijedlog Godišnjeg plana upravljanja pomorskim dobrom Grada Opatije prije ishođenja potvrde nadležnog tijela Primorsko-goranske županije, kako bi se javnost upoznala s Prijedlogom. Nadalje navodi da je Upravni odjel za pomorsko dobro, promet i veze dao potvrdu na Plan upravljanja pomorskim dobrom Grada Opatije za 2020. godinu 11. prosinca 2019., a tog dana je o tome dana obavijest na mrežnoj stranici Grada objavljena i potvrda Plana. Uz predmetne navode stoji i navođenje podataka o poveznici na toj internetskoj stranici gdje je učinjena objava.

U odnosu na lokaciju na plaži Ičići navodi da Upravni odjel nije prihvatio prijedlog Grada Opatije da se za plažu Ičići i u 2020. planira dodjela koncesijskih odobrenja jer je Godišnjim planom upravljanja pomorskim dobrom Primorsko-goranske županije za 2020. planirana dodjela koncesije. Dužnosnik istim dopisom obavještava da trgovačko društvo Marea d.o.o. namjerava podnijeti zahtjev za dodjelu koncesijskog odobrenja na plaži Ičići, ako i kada Upravni odjel izda dopunu potvrde na Plan upravljanja pomorskim dobrom Grada Opatije, u kojem slučaju će postupiti sukladno točki IV. Mišljenja i dostaviti cjelokupnu dokumentaciju iz koje će biti vidljivo da je proveo upute Povjerenstva. O istome navodi da će obavijestiti Vijeće za koncesijska odobrenja Gradskog vijeća Grada Opatije i istu objavu staviti na mrežnu stranicu Grada.

Na kraju navodi da je 22. veljače 2019. vijećnike Gradskog vijeća i članove vijeća za dodjelu koncesijskih odobrenja obavijestio o činjenici da je jedini imatelj udjela u trgovačkom društvu Marea d.o.o. njegova supruga, slijedom čega ove godine to neće ponoviti jer se činjenice nisu promijenile.

Uvidom u internetsku stranicu Grada Opatije na [www.opatija.hr](http://www.opatija.hr) pod rubrikom „Vijesti“ objavljeno je da je zamjenica gradonačelnika 26. studenog 2019. donijela Godišnji plan upravljanja pomorskim dobrom za 2020. godinu.

Dužnosnik Ivo Dujmić dostavio je Povjerenstvu dopisom KLASA: 711-01/17-01/3, URBROJ: 2156/1-03/01-20-12 od 9. siječnja 2020.g. obavijest da je 31. prosinca 2019. Upravni odjel za pomorsko dobro, promet i veze Primorsko-goranske županije izdao I. dopunu potvrde na plan upravljanja pomorskim dobrom, koja je istoga dana objavljena na mrežnim stranicama Grada Opatije, uz navođenje podataka o poveznici na toj internetskoj stranici gdje je učinjena objava.

Navodi i da je 2. siječnja 2020. opreza radi još jednom uputio obavijest članovima Gradskog vijeća Grada Opatije i Vijeću za dodjelu koncesijskih odobrenja obavijest o vlasničkoj strukturi trgovačkog društva Marea d.o.o., a Vijeću za dodjelu koncesijskih odobrenja i obavijest o tome da je za utvrđivanje prijedloga Godišnjeg plana upravljanja pomorskim dobrom ovlastio zamjenicu Veru Aničić, također uz navođenje podataka o poveznici na toj internetskoj stranici gdje je učinjena objava.

Dužnosnik Ivo Dujmić dostavio je Povjerenstvu dopisom, KLASA: 711-01/17-01/3, URBROJ: 2156/1-03/01-19-7 od 26. veljače 2019.g. Godišnji plan upravljanja pomorskim dobrom za 2019.g. koji je donio dana 26. studenoga 2018.g. na temelju članka 14. Uredbe o postupku davanja koncesijskog odobrenja na pomorskom dobru („Narodne novine“ broj 36/04., 63/08., 133/13. i 63/14.). Dužnosnik navodi da je člankom 5. navedene Uredbe propisano da se plan upravljanja pomorskim dobrom za svaku godinu dostavlja nadležnom tijelu u županiji najkasnije do 1. prosinca tekuće godine, slijedom čega je primjena Godišnjeg plana za 2019.g. započela s 1. siječnja 2019.g. Dužnosnik stoga navodi da nije bio u mogućnost postupiti sukladno točki II. izreke mišljenja od 1. veljače 2019.g., obzirom da je već bio donio Godišnji plan upravljanja pomorskim dobrom za 2019.g. te ističe da će u postupku donošenja Godišnjeg plana za 2020.g. postupiti sukladno mišljenju Povjerenstva.

Navedenim Godišnjim planom utvrđuje se redovno upravljanje pomorskim dobrom, sredstva za upravljanja pomorskim dobrom te popis djelatnosti iz Jedinstvenog popisa djelatnosti koji se mogu obavljati na području Grada Opatije, uvjeti i mikrolokacije za obavljanje tih djelatnosti u 2020.g. kao i koje se djelatnosti po pojedinim mikrolokacijama mogu obavljati na lokaciji plaža Ičići. Navedeni Godišnji plan dužnosnik je dostavio na potvrđivanje nadležnom Upravnom odjelu za pomorsko dobro, promet i veze Primorsko-goranske županije koji je izdao potvrdu od 11. prosinca 2019.g. da je Godišnji plan sukladan s Godišnjim planom upravljanja pomorskim dobrom Primorsko-goranske županije za 2020.g.

Godišnjim planom za 2019.g. propisuju se lokacije na kojima će se obavljati djelatnost na pomorskom dobru u režimu koncesijskih odobrenja. U odnosu na djelatnost iznajmljivanja istim Godišnjim planom predviđeno je točkom 2 d) na plaži Ičiči iznajmljivanje 180 suncobrana, 200 ležaljki, 3 sandoline, 7 pedalina te 60 sefova na mikrolokaciji 9, na kojoj trgovačko društvo Marea d.o.o. obavlja djelatnost iznajmljivanja, te se u tom dijelu Godišnji plan za 2020.g. ne razlikuje od Godišnjih planova koje je dužnosnik donosio u ranijim godinama, a u koje je Povjerenstvo u postupku donošenja ove Oduke izvršilo uvid.

Člankom 18. stavkom 4. ZSSI-a propisano je obveza dužnosnika, odnosno tijela u kojem dužnosnik obnaša dužnost, da prije stupanja u poslovni odnos dostavi Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo na temelju članka 18. stavka 5. Zakona posebnom odlukom utvrđuje jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Na temelju stavka 6. istog članka Zakona, pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a su ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Povjerenstvo je utvrdilo da je dužnosnik postupio sukladno uputama sadržanim u mišljenju Povjerenstva broj: 711-1-2079-M-159/19-02-12 od 3. prosinca 2019.g. obzirom da je utvrđeno da je Odlukom o povjeravanju donošenja odluke zamjenici gradonačelnika u predmetu utvrđivanja prijedloga Godišnjeg plana upravljanja pomorskim dobrom za 2020. postupio sukladno točki II. Mišljenja, a zatim obavijestio članove Gradskog vijeća Grada Opatije i Vijeća za dodjelu koncesijskih odobrenja da je njegova supruga jedini imatelj udjela u trgovačkom društvu Marea d.o.o. te je o tome obavijestio i građane putem javne objave na internetskoj stranici Grada Opatije, o čemu je dostavio dokaz i cjelokupnu dokumentaciju, čime je utvrđeno da je postupio sukladno točkama III. i IV. Mišljenja. Potreba ovakvog postupanja ima za svrhu da osobe koje sudjeluju u procesu odlučivanja postupaju s najvećom mogućom odgovornošću kako se ne bi stvorila negativna percepcija, kao i da građani mogu kontrolirati cjelokupan proces.

Ukazuje se dužnosniku Ivi Dujmiću, ukoliko trgovačko društvo u kojem je njegova supruga jedini imatelj udjela u vlasništvu (temeljnom kapitalu) namjerava i u 2021.g. stupiti u poslovni odnos s Gradom Opatijom, da je i tada, odmah po saznanju navedene okolnosti, dužan od Povjerenstva zatražiti mišljenje s uputama o načinu postupanja dužnosnika u cilju izbjegavanja sukoba interesa dužnosnika, vodeći pritom računa i o rokovima donošenja Godišnjeg plana upravljanja pomorskim dobrom.

Slijedom navedenog, Povjerenstvo je utvrdilo kako su upute dane u mišljenju broj 711-1-2079-M-159/19-02-12 od 3. prosinca 2019.g. provedene na način koji omogućuje izbjegavanje sukoba interesa dužnosnika Ive Dujmića i osigurava njegovo zakonito postupanje u konkretnom slučaju.

Slijedom navedenog, odlučeno je kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Uputa o pravnom lijeku**

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Ivo Dujmić, elektronička dostava
2. Objava na internetskoj stranici Povjerenstva
3. Pismohrana